ПРЕДЛОГ ЗАКОНА

О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И САВЕТА МИНИСТАРА БОСНЕ И ХЕРЦЕГОВИНЕ О ОДРЖАВАЊУ И РЕКОНСТРУКЦИЈИ ПУТНИХ МЕЂУДРЖАВНИХ МОСТОВА ИЗМЕЂУ РЕПУБЛИКЕ СРБИЈЕ И БОСНЕ И ХЕРЦЕГОВИНЕ

Члан 1.

Потврђује се Споразум између Владе Републике Србије и Савета министара Босне и Херцеговине о одржавању и реконструкцији путних међудржавних мостова између Републике Србије и Босне и Херцеговине, сачињен у Братунцу, 18. септембра 2020. године, у оригиналу на српском језику и на службеним језицима у Босни и Херцеговини (босанском, хрватском и српском језику).

Члан 2.

Текст Споразума између Владе Републике Србије и Савета министара Босне и Херцеговине о одржавању и реконструкцији путних међудржавних мостова између Републике Србије и Босне и Херцеговине, у оригиналу на српском језику гласи:

СПОРАЗУМ

ИЗМЕЂУ ВЛАДЕ РЕПУБЛИКЕ СРБИЈЕ

И

САВЕТА МИНИСТАРА БОСНЕ И ХЕРЦЕГОВИНЕ

О ОДРЖАВАЊУ И РЕКОНСТРУКЦИЈИ ПУТНИХ МЕЂУДРЖАВНИХ МОСТОВА

ИЗМЕЂУ РЕПУБЛИКЕ СРБИЈЕ И БОСНЕ И ХЕРЦЕГОВИНЕ

Влада Републике Србије и Савет министара Босне и Херцеговине (у даљем тексту: уговорне стране) у вези са одржавањем и реконструкцијом путних међудржавних мостова на граници између Републике Србије и Босне и Херцеговине, споразумели су се како следи:

Члан 1.

Општа одредба

Овај споразум се односи на одржавање и реконструкцију следећих путних међудржавних мостова (у даљем тексту: мостови):

* Мост преко реке Саве - Сремска Рача/Рача (друмски мост);
* Мост преко реке Саве - Сремска Рача/Рача (друмско-железнички мост);
* Мост преко реке Дрине - Трбушница/Шепак;
* Мост преко реке Дрине - Мали Зворник/Каракај;
* Мост преко реке Дрине - Мали Зворник/Зворник, Мост краља Александра;
* Мост преко реке Дрине - Љубовија (Стари мост)/Братунац;
* Мост преко реке Дрине - Љубовија (Нови мост)/Братунац;
* Мост преко реке Дрине - Бајина Башта/Скелани;
* Мост преко реке Увац - Капија 2 (улаз у слободну зону);
* Мост преко реке Увац - Мост у Царевом пољу;
* Мост преко реке Увац - Увац/Увац.

Члан 2.

Дефиниција

Одржавање и реконструкција мостова из члана 1. овог споразума подразумева радове дефинисане прописима уговорних страна.

Члан 3.

Подјела надлежности

Уговорне стране се обавезују да ће се одржавање и реконструкција мостова вршити према следећој подели:

1. Република Србија:

* Мост преко реке Дрине - Трбушница/Шепак;
* Мост преко реке Дрине - Мали Зворник/Каракај;
* Мост преко реке Дрине - Мали Зворник/Зворник, Мост краља Александра;
* Мост преко реке Дрине - Љубовија (Стари мост)/Братунац;
* Мост преко реке Дрине - Љубовија (Нови мост)/Братунац;
* Мост преко реке Дрине - Бајина Башта/Скелани.

2. Босна и Херцеговина:

* Мост преко реке Саве - Сремска Рача/Рача (друмски мост);
* Мост преко реке Саве - Сремска Рача/Рача (друмско-железнички мост);
* Мост преко реке Увац - Капија 2 (улаз у слободну зону);
* Мост преко реке Увац - Мост у Царевом пољу;
* Мост преко реке Увац - Увац/Увац;

Члан 4.

Надлежност за одржавање и реконструкцију мостова

Уговорне стране су сагласне да ће послове у вези са одржавањем и реконструкцијом мостова обављати надлежни органи или друга правна лица дефинисана законима и другим прописима у државама уговорних страна.

Надлежна министарства, наведена у члану 10. овог споразума, ће доставити податке и информације о надлежним органима или другим правним лицима за сваки појединачни мост.

Надлежни органи или друга правна лица ће на основу овог споразума, у оквиру својих надлежности, вршити послове одржавања и реконструкције мостова у складу са прописима у државама уговорних страна.

Надлежни органи или друга правна лица ће, за потребе спровођења овог споразума, обезбедити и ставити на располагање другој уговорној страни одговарајућу документацију која се тиче предметног моста.

Надлежно министарство државе једне уговорне стране благовремено обавештава надлежно министарство друге уговорне стране о планираним радњама, привременом режиму саобраћаја и времену трајања одржавања и реконструкције мостова.

Члан 5.

Заједнички оперативни тим

За праћење, спровођење и примену одредби овог споразума надлежна министарства из члана 10. овог споразума ће у року од 60 дана од дана потписивања овог споразума именовати чланове Заједничког оперативног тима.

Члан 6.

План и програм

Заједнички оперативни тим ће у року од 6 (шест) месеци, од дана потписивања Споразума, припремити план и програм одржавања и реконструкције мостова.

План и програм одржавања и реконструкције мостова садржи извештај о стању мостова, са препорукама за потребне врсте радова, проценом финансијских средстава и динамичким планом.

Члан 7.

Преглед мостова

Надлежни органи или друга правна лица ће најмање једном у две године обавити преглед стања мостова и сачинити извештај о прегледу мостова.

Извештај из става 1. овог члана обавезно се доставља надлежном министарству друге уговорне стране.

Члан 8.

Процедуре, царине и порези

Уговорне стране су сагласне да учине напоре у циљу поједностављења царинских процедура.

Уговорне стране су сагласне да се на материјале и предмете, опрему, машине и уређаје, који ће се користити за одржавање и реконструкцију мостова, не наплаћује царина и порез, друге дажбине и слична давања при њиховом уносу или увозу на царинско подручје државе друге уговорне стране, под условом да се исти доказано уграде или употребе током радова, односно доказано врате у царинско подручје одакле су увезени.

Контролу уноса или увоза, употребе и враћања предмета из става 2. овог члана спроводе царинске службе, у складу са важећим царинским и другим прописима држава уговорних страна.

Пре уноса или увоза, употребе и враћања предмета из става 2. овог члана, царинске службе уговорних страна се обавезују да ће по добијеном образложеном захтеву једна другој дати сагласност за сваки конкретан унос, увоз, употребу и враћања предмета.

Члан 9.

Дозволе за извођење радова

Надлежни органи или друга правна лица благовремено обезбеђују дозволе и сагласности које су потребне за несметано извођење радова за одржавање и реконструкцију мостова.

Члан 10.

Надлежна министарства за спровођење Споразума

Надлежна министарства за спровођење овог споразума су:

- за Републику Србију: Министарство грађевинарства, саобраћаја и инфраструктуре,

- за Босну и Херцеговину: Министарство комуникација и транспорта.

Члан 11.

Решавање спорова

Сваки спор о тумачењу или примени овог споразума, решаваће се путем консултација и преговора између уговорних страна.

У случају да не дође до споразумног решавања евентуалних спорова путем консултација и преговора, за њихово решавање примењиваће се међународне правне норме.

Члан 12.

Однос према другим међународним уговорима

Одредбе овог споразума не утичу на права и обавезе утврђене другим међународним уговорима који обавезују уговорне стране.

Одредбама овог споразума, као и његовом применом, не прејудицира се питање утврђивања и обележавања међудржавне границе између држава уговорних страна.

Члан 13.

Завршне одредбе

Овај споразум ступа на снагу тридесети дан од дана пријема последњег писаног обавештења којим се уговорне стране међусобно обавештавају, дипломатским путем, о испуњењу услова предвиђених њиховим унутрашњим законодавством за његово ступање на снагу.

Овај споразум се привремено примењује даном његовог потписивања.

Свака од уговорних страна може отказати Споразум дипломатским путем. У том случају овај споразум престаје да важи 6 (шест) месеци након дана пријема обавештења о отказу Споразума.

Овај споразум се може изменити и допунити узајамним писаним договором уговорних страна. Измене и допуне ступају на снагу у складу с првим ставом овог члана.

Састављено у Братунцу, дана 18. септембра 2020. године, у два оригинала на српском језику и на службеним језицима у Босни и Херцеговини (босанском, хрватском и српском језику), при чему су сви текстови једнако веродостојни.

|  |  |
| --- | --- |
| ЗА ВЛАДУ  РЕПУБЛИКЕ СРБИЈЕ | ЗА САВЕТ МИНИСТАРА  БОСНЕ И ХЕРЦЕГОВИНЕ |

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.